LÆREPLAN I BRØNNFAGET, SEMENTERING
VG3 / OPPLÆRING I BEDRIFT 

Fastsatt som forskrift av Utdanningsdirektoratet 14. desember 2007 etter delegasjon i brev av 26. september 2005 fra Utdannings- og forskningsdepartementet med hjemmel i lov 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjelder fra 1. august 2008.

Formål 

Brønnfaget, sementering skal bidra til å utvikle kompetanse innenfor sementering og fundamentering av brønner og bidra til effektiv og sikker utvinning av olje- og gassfelt. Faget inngår som en vesentlig del av petroleumsvirksomheten til havs og skal legge grunnlag for yrkesutøvelse i oljeindustrien, nasjonalt og internasjonalt. I olje- og gassindustrien brukes sement til forskaling, soneisolering og sikkerhetsbarrierer i brønner. Arbeidet foregår under kritiske og krevende forhold og stiller krav til helse og funksjonsdyktighet. Faget skal bidra til å ivareta industriens høye krav til helse, miljø og sikkerhet. 

Opplæringen skal fremme utvikling av lærlingens praktiske ferdigheter og faglige innsikt knyttet til boring og ferdigstilling av brønn. Videre skal opplæringen bidra til utvikling av kompetanse innen bruk av nedihullsverktøy, pumping av brønnvæsker og lekkasjetesting av overflateutstyr og nedihullsutstyr. Opplæringen skal fremme evne til faglig utvikling og til å ta i bruk ny teknologi. Opplæringen skal også bidra til å utvikle den enkeltes kommunikasjonsferdigheter og evne til nøyaktighet og ansvarlighet i arbeidet. 

Opplæringen skal legge til rette for variert trening i valg og bruk av utstyr til ulike sementeringsoppdrag. Videre skal opplæringen legge til rette for selvstendig arbeid og samarbeid på tvers av faggrupper i et internasjonalt miljø. Opplæringen skal legge vekt på sikkerhetsforståelse og kjennskap til norske og internasjonale standarder og retningslinjer.  

Fullført og godkjent opplæring fører fram til fagbrev. Yrkestittel er brønnoperatør, sementering. 

Struktur  

Brønnfaget, sementering består av to hovedområder. Hovedområdene utfyller hverandre og må ses i sammenheng.

Oversikt over hovedområdene:
Årstrinn	Hovedområder	
Vg3 / opplæring i bedrift	Sementering og sementeringsutstyr	Mekanisk brønnverktøy	

Beskrivelse av hovedområdene

Sementering og sementeringsutstyr
Hovedområdet omfatter planlegging og utføring av sementoperasjoner. Hovedområdet omfatter også prøvetaking og rapportering. Vedlikehold og sikkerhetsrutiner for arbeidet står sentralt.

Mekanisk brønnverktøy
Hovedområdet omfatter bruk og vedlikehold av brønnverktøy. I hovedområdet inngår også lekkasjetesting og bruk av barrierer. Videre står gjeldende prosedyrer og regelverk sentralt.

Grunnleggende ferdigheter

Grunnleggende ferdigheter er integrert i kompetansemålene der de bidrar til utvikling av og er en del av fagkompetansen. I brønnfaget, sementering forstås grunnleggende ferdigheter slik:

Å kunne uttrykke seg muntlig i brønnfaget, sementering innebærer å kommunisere om faglige løsninger og informere på norsk og engelsk. 
Å kunne uttrykke seg skriftlig i brønnfaget, sementering innebærer å utarbeide prosedyrer og rapporter på norsk og engelsk. 

Å kunne lese i brønnfaget, sementering innebærer å forstå og bruke arbeidsbeskrivelser, prosedyrer og regelverk. 

Å kunne regne i brønnfaget, sementering innebærer å beregne krefter og å foreta målinger og registreringer i henhold til tegninger, tabeller og standarder. 

Å kunne bruke digitale verktøy i brønnfaget, sementering innebærer å bruke digitale produksjons- og styringssystemer og å innhente dokumentasjon fra bedriftens datasystem 

Kompetansemål

Etter Vg3

Sementering og sementeringsutstyr
Mål for opplæringen er at lærlingen skal kunne
•	planlegge og utføre sementeringsoperasjoner i tråd med gjeldende regelverk og prosedyrer
•	vedlikeholde og betjene en sementenhet
•	vedlikeholde og betjene sementhoder og tilhørende utstyr 
•	foreta prøvetaking og gjøre rede for innholdet i laboratorierapporten
•	beskrive brønnforhold som kan påvirke resultatet av en sementjobb
•	oppdatere lagerbeholdning og levere sluttrapport 
•	utføre oppgaver i tråd med bedriftens og kundens kvalitetssikrings- og sikkerhetssystem 
•	registrere og rapportere avvik på engelsk og norsk i tråd med instruks
•	gjøre rede for bedriftens organisering, oppgaver og utvikling
•	gjøre rede for myndighetenes helsemessige krav til arbeid på norsk sokkel
•	utarbeide sluttdokumentasjon på utført arbeid og foreslå korrigerende tiltak 

Mekanisk brønnverktøy
Mål for opplæringen er at lærlingen skal kunne
•	utføre lekkasjetesting med mekaniske plugger og brønnventiler i tråd med prosedyrer og regelverk
•	utføre midlertidig tilbakeplugging med trykksementeringsventil og permanente broplugger
•	utføre vedlikehold på mekaniske plugger og ventiler
•	beregne virkende krefter i en brønn ved bruk av mekanisk verktøy 

Vurdering
Vg3 brønnfaget, sementering

Bestemmelser for sluttvurdering:

Hovedområder 	Ordning	

Sementering og sementeringsutstyr
Mekanisk brønnverktøy

Alle skal opp til fagprøven, som normalt skal gjennomføres innenfor en tidsramme på tre virkedager.  	

De generelle bestemmelsene om vurdering er fastsatt i forskrift til opplæringsloven.